
[bookmark: _4xvfba6fxz70]Susținere pentru traducerea cărților românești în străinătate
Sesiune specială „Frankfurt 2028” a programelor TPS și Publishing Romania derulate de Institutul Cultural Român


În perspectiva participării României ca țară invitată de onoare la ediția din 2028 a Târgului de Carte de la Frankfurt, Institutul Cultural Român, prin Centrul Național al Cărții, lansează Sesiunea specială „Frankfurt 2028” a celor două programe de finanțare a traducerii cărților românești în străinătate: Translation and Publication Support Programme (TPS) și Publishing Romania. Sesiunea vizează titlurile care urmează să fie publicate în traducere în limbile germană și engleză în anul 2027.
În acest an, programul Translation and Publication Support a împlinit două decenii de existență. Aniversarea a coincis cu depășirea pragului de 1000 de apariții finanțate de ICR prin programul TPS, în peste 30 de limbi. 
„Translation and Publication Support, program emblematic al Institutului Cultural Român, a sărbătorit, în 2026, o vârstă rotundă. Împreună cu Publishing Romania, celălalt program de finanțare adresat editurilor din străinătate, TPS a contribuit decisiv, în această perioadă, la afirmarea culturii scrise și a autoarelor și autorilor de limbă română pe piața internațională de carte. Sesiunea din toamna lui 2026 vine cu un obiectiv pe cât de specific, pe atât de important: asigurarea unei prezențe consistente, peste doi ani, la Târgul Internațional de Carte de la Frankfurt, unde România va beneficia de statutul de țară invitată de onoare. O astfel de prezență, la un eveniment de anvergura Frankfurter Buchmesse, poate reprezenta un catalizator și este în măsură să aibă un impact semnificativ și durabil asupra imaginii României în lume, atât în plan cultural, cât și diplomatic și economic. Cărțile își au destinul lor, potrivit dictonului latin, dar sprijinul face parte din acest destin și misiunea noastră este să-l oferim.” – Corina Încrosnatu, președintele ICR.
Cu o tradiție de peste 500 de ani, Târgul Internațional de Carte de la Frankfurt este cel mai important târg de carte și industrii creative din lume. Cu peste 4.300 de expozanți, cea mai recentă ediție a atras peste 230.000 de vizitatori, dintre care 118.000 profesioniști, și 7.500 de jurnaliști acreditați internațional. 
Translation and Publication Support Programme susţine prezenţa autorilor români pe piaţa internaţională de carte. Programul s-a concretizat prin traducerea și editarea a numeroase lucrări de literatură română, din diferite genuri: poezie, proză și dramaturgie, precum și o gamă variată de lucrări de nonficțiune – memorialistică sau eseistică. De la texte din secolul al XIX-lea la cele mai noi romane, de la volume de amintiri la studii de istorie recente, în ultimele două decenii literatura română a ajuns în bibliotecile și librăriile din diferite spații internaționale.
PUBLISHING ROMANIA este programul ICR de finanţare a proiectelor editoriale destinate promovării culturii române în străinătate: publicarea de albume şi cărţi dedicate culturii și civilizației românești sau editarea de suplimente, numere tematice sau reviste de studii dedicate culturii și civilizației românești.
Dosarele de candidatură se depun exclusiv online, prin email (tps@icr.ro pentru TPS și publishingromania@icr.ro pentru Publishing Romania), în perioada 15 septembrie - 15 noiembrie 2026 (ora 23:59, ora României). Jurizarea va fi făcută de o comisie de evaluatori independenți, aleși în urma unui apel public de primire de candidaturi.
Informații despre calendar:
www.icr.ro/pagini/anunt-privind-deschiderea-sesiunii-speciale-frankfurt-2028-de-primire-a-candidaturilor-in-cadrul-programelor-de-finantare-translation-and-publication-support-programme-tps-si-publishing-romania 

